Ir-Regolament tal-Kummissjoni (KEE) Nru 1618/81
tas-17 ta’ Ġunju 1981
li jiffissa l-prodotti bażiċi li ma jikkwalifikawx għall-ħlas bil-quddiem għar-rifużjonijiet ta’ l-esportazzjoni
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat ir-Regolament tal-Kunsill (KEE) Nru 2727/75 tad-29 ta’ Ottubru 1975 fuq l-organizzazzjoni komuni tas-suq fiċ-ċereali [1], kif l-aħħar emendat bir-Regolament (KEE) Nru 1187/81 [2], u partikolarment Artikolu 16(6) tiegħu, u għad-dispożizzjonijiet korrispondenti tar-Regolamenti l-oħra fuq l-organizzazzjoni komuni tas-suq fi prodotti agrikoli,
Wara li kkunsidrat ir-Regolament tal-Kunsill (KEE) Nru 565/80 ta’ l-4 ta’ Marzu 1980 dwar il-ħlas bil-quddiem ta’ rifużjonijiet ta’ l-esportazzjoni fir-rigward tal-prodotti agrikoli [3],
Billi l-Artikolu 4(2) tar-Regolament (KEE) Nru 565/80 japplika għall-prodotti proċessati u oġġetti miksuba mill-prodotti bażiċi, sakemm l-arranġamenti ta’ l-ipproċessar ’il ġewwa mhumiex projbiti għall-prodotti paragunabbli; billi għandha ssir il-lista ta’ dawn il-prodotti msemmija f’Artikolu 8 tar-Regolament (KEE) Nru 565/80; billi l-proċessar il ġewwa huwa projbit għal ċerti prodotti li huma paragunabbli mal-prodotti bażiċi;
Billi r-Regolament tal-Kunsill (KEE) Nru 1961/75 tat-28 ta’ Lulju 1975 fuq il-projbizzjoni ta’ l-arranġamenti ta’ l-ipproċessar ’il ġewwa fir-rigward tat-trab tal-ħalib xkumat [4], u r-Regolament tal-Kunsill (KEE) Nru 3066/75 ta’ l-24 ta’ Novembru 1975 fuq il-projbizzjoni ta’ l-użu ta’ l-arranġamenti ta’ l-ipproċessar ’il ġewwa fir-rigward tal-butir [5], it-tnejn kif l-aħħar emendati bir-Regolament (KEE) Nru 1363/80 [6], spiċċaw fil-31 ta’ Marzu 1981; billi għandha tkun adattata l-lista tal-prodotti li ma jikkwalifikawx għas-sistema ta’ pagament bil-quddiem għar-rifużjonijiet ta’ l-esportazzjoni; billi huwa għalhekk meħtieġ li jitħassar ir-Regolament tal-Kummissjoni (KEE) Nru 800/80 [7];
Billi l-miżuri provduti f’dan ir-Regolament huma skond l-opinjoni tal-kumitati kollha tat-tmexxija rilevanti,
ADOTTAT DAN IR-REGOLAMENT:
Artikolu 1
Il-prodotti bażiċi li m’għandhomx jikkwalifikaw għall-arranġamenti msemmija f’Artikolu 4 tar-Regolament (KEE) Nru 565/80 huma elenkati fl-Anness.
Iżda, dawn il-prodotti bażiċi għandhom ikunu esklużi biss meta huma intiżi għall-użu fl-ipproċessar tal-prodotti msemmija:
(a) f’Anness A tar-Regolamenti (KEE) Nru 2727/75, eskluż prodotti li jaqgħu fis-subintestatura 23.07 B tat-Tariffa Komuni Doganali;
(b) f’Artikolu 1(1)(ċ) tar-Regolament (KEE) Nru 1418/76 [8], kif l-aħħar emendat bir-Regolament (KEE) Nru 113/80 [9].
Artikolu 2
Ir-Regolament (KEE) Nru 800/80 huwa b’dan imħassar.
Artikolu 3
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, 17 ta’ Ġunju 1981.